**Καταγγελία – Διαμαρτυρία**

* Αθανασίας Αναγνωστοπούλου Βουλευτής ΣΥΡΙΖΑ – ΠΣ Αχαΐας
* Παναγιώτης (Πάνου) Σκουρολιάκου Βουλευτής ΣΥΡΙΖΑ – ΠΣ Ανατολικής Αττικής

**Προς**

Την Εφορεία Νεότερων Μνημείων

Το Υπουργείο Πολιτισμού και Αθλητισμού

Κοιν.

Πανελλήνια Ομοσπονδία Θεάματος Ακροάματος

**ΚΑΤΑ**

Του Υπουργείου Προστασίας του Πολίτη

Του Υπουργού Προστασίας του Πολίτη κ. Μιχάλη Χρυσοχοΐδη

Της Εταιρείας Ακινήτων Δημοσίου Α.Ε.

……΄… … … …. …… ….. …

Τις τελευταίες μέρες το Υπουργείο Προστασίας του Πολίτη σε συνεργασία με την Εταιρεία Ακινήτων Δημοσίου Α.Ε. (ΕΤΑΔ Α.Ε.) προέβησαν σε ενέργειες αλλοίωσης του χαρακτήρα του θεάτρου Εμπρός, το οποίο αποτελεί σημείο αναφοράς για τον πολιτισμό. Από τα τέλη της δεκαετίας του 1980 και στις αρχές του 1990 ο χώρος είχε χρησιμοποιηθεί ως θέατρο, αλλά και ως δραματική σχολή με ηγετική ομάδα τον Τάσο Μπαντή, τον Δημήτρη Καταλειφό και τη Ράνια Οικονομίδου. Και λειτουργούσε επίσης ως χώρος ελεύθερης έκφρασης και αλληλεγγύης.

Από το 2011 εκατοντάδες καλλιτέχνες παρουσίασαν αφιλοκερδώς και με ελεύθερη είσοδο 400 διαφορετικά θεατρικά έργα σε περισσότερες από 2.000 παραστάσεις. Έγιναν συναυλίες 450 συγκροτημάτων, εκδηλώσεις ενίσχυσης αυτοοργανωμένων εγχειρημάτων, κινηματικών πρωτοβουλιών και καλλιτεχνικών ομάδων, πάνω από 300 ομιλίες και διαλέξεις για όλα τα ζητήματα της καθημερινότητας. Εκατοντάδες συνελεύσεις, εκθέσεις, φεστιβάλ ποίησης, λογοτεχνίας, εργαστήρια. Υπήρξε μια θάλασσα συναντήσεων και δημιουργίας, μια ανάσα ελευθερίας και έκφρασης στο κέντρο της πόλης.

Παράλληλα ο συγκεκριμένος χώρος από το 1989 έχει κηρυχθεί διατηρητέος άρα διέπεται από το νόμο για την προστασία της πολιτιστικής κληρονομιάς που συνιστά μείζονα συνταγματική και ηθική υποχρέωση, ως εκφράζουσα αισθητικές αξίες του παρελθόντος, παραδόσεις, ιστορικές μνήμες και ως ανεκτίμητη παρακαταθήκη του μέλλοντος.

**Επειδή** για οικοδομική εργασία στο εξωτερικό και εσωτερικό του διατηρητέου κτιρίου απαιτείται η έγκριση του αρμόδιου Υπουργείου. Και οι εργασίες (επισκευή, εκσυγχρονισμός των εγκαταστάσεων, ενίσχυση του φέροντος οργανισμού, εσωτερική διαρρύθμιση, καθώς και επεμβάσεις για λόγους στατικούς ή λειτουργικούς του διατηρητέου κτιρίου) μπορούν να πραγματοποιηθούν όταν συνάδουν με τους όρους της απόφασης χαρακτηρισμού και δεν αλλοιώνουν τον αρχιτεκτονικό χαρακτήρα και τα προστατευόμενα στοιχεία του διατηρητέου, μετά από θετική γνωμοδότηση του αρμοδίου Υπουργείου.

**Επειδή** οι εργασίες στον συγκεκριμένο χώρο όπως τεκμηριώνεται και από τις επισυναπτόμενες φωτογραφίες δεν συνάδουν με όρους της απόφασης χαρακτηρισμού και αλλοιώνουν τον αρχιτεκτονικό χαρακτήρα και τα προστατευόμενα στοιχεία του διατηρητέου κτηρίου

Οι εργασίες που έχουν πραγματοποιηθεί από το Υπουργείο Προστασίας του Πολίτη και την ΕΤΑΔ Α.Ε. (επισυναπτόμενες φωτογραφίες) είναι παράνομες και καταχρηστικές.

**ΓΙΑ ΤΟΥΣ ΠΑΡΑΠΑΝΩ ΛΟΓΟΥΣ ΔΙΑΜΑΡΤΥΡΟΜΑΣΤΕ** με την παρούσα και σας **ΚΑΛΟΥΜΕ** άμεσα να προβείτε στις εκ νόμου προβλεπόμενες ενέργειες ώστε η Εταιρεία Ακινήτων Δημοσίου Α.Ε. και το Υπουργείο Προστασίας του Πολίτη να αποκαταστήσουν άμεσα των χώρο.

Οι Υπογράφοντες

Αθανασία Αναγνωστοπούλου

Παναγιώτης (Πάνος) Σκουρολιάκος